บ้านขายยากขึ้นหลังหมดมาตรการอสังหาฯ
เน็กซัส ชี้หลังหมดมาตรการภาษีกระตุ้นอสังหา ผู้ประกอบการปรับราคาบ้าน คอนโดฯขึ้น 5-8% อาจขายยาก หากไม่ใช่ทำเลฮอต
25 ก.พ. 2553

เน็กซัส ชี้หลังหมดมาตรการภาษีกระตุ้นอสังหา ผู้ประกอบการปรับราคาบ้าน คอนโดฯขึ้น 5-8% อาจขายยาก หากไม่ใช่ทำเลฮอต
นายอภิสิทธิ์ ลิ้มล้อมวงศ์ กรรมการผู้จัดการ บริษัท เน็กซัส พรอพเพอตี้ คอนซัลแทนท์  เปิดเผยว่า จากกรณีที่ภาครัฐไม่ต่ออายุมาตรการภาษีกระตุ้นการซื้อขายธุรกิจอสังหาริมทรัพย์  จะส่งผลให้บ้านและคอนโดใหม่  มีการปรับราคาขึ้น 5-8%  มองว่าการปรับราคาขึ้นไม่น่าจะทำได้มากนัก  เนื่องจากในตลาดมีคอนโดเหลือขายอยู่ 20% จากเมื่อ 1-2ปีก่อน คิดเป็นจำนวนไม่ต่ำกว่า 2 หมื่นยูนิต   เมื่อโครงการคอนโดเก่าที่ออกมาสู่ตลาดยังไม่ถูกดูดซับ  โครงการใหม่ ก็ต้องมา แข่งกับโครงการประเภทรีเซล   
“ราคาคอนโดที่ขายกันเมื่อ 1-2   ปีก่อน  อาจจะขายอยู่ที่  9.5 หมื่นบาทต่อตร.ม.  ผ่านมา 1 ปีราคาอาจจะขยับขึ้นเป็น 1.1 แสนบาทต่อตร.ม. แต่คอนโดใหม่ที่เปิดขาย  ราคาขยับไปอยู่ที่ 1.2 แสนบาทต่อตร.ม.ซึ่งถือว่าแพงกว่าคอนโดรีเซล จะทำตลาดได้ยาก   แต่ทั้งนี้ทำเลที่ผู้ประกอบการสามารถ ขยับราคาได้ เนื่องจากไม่มีซัพพลายออกสู่ตลาด ได้แก่ ซ.อารีย์  รองลงมาเป็นพร้อมพงษ์ ทองหล่อ และเอกมัย” 
สำหรับทิศทางตลาดคอนโดฯที่ขายดีในปีนี้จะเป็นคอนโดฯ มีลักษณะ 1 ห้องนอน ขนาดพื้นที่ประมาณ 40 ตร.ม. ราคายูนิตประมาณ 2 ล้านบาท ทำเลติดถนนใหญ่หรือใกล้แนวรถไฟฟ้า ผู้ซื้อสามารถผ่อนชำระได้เดือนละ 1.5 หมื่นบาท  ซึ่งคอนโดฯลักษณะดังกล่าวเมื่อซื้อและถือไว้  1 ปี จะสามารถทำกำไรได้ถึง 20%